US Woordfees 2019: Diskoers | LitNet
Die Woordfees-gesprekreeks. Slim Tim du Plessis hou jaarliks sy lyf opstoker en paaier wanneer hy sy gaste aan die praat kry oor die sake van die dag.
Gaan Cyril die pyp rook? Tydens Woordfees 2018 was Cyril Ramaphosa nog minder as ’n maand aan die stuur van die land. Hoe lyk sake nou?
Verkiesing 2019. Marknavorsing en statistiek is so deel van ’n verkiesing soos plakkate op lamppale. Maar kenners en ontleders kan hulle ook maar sleg misgis.
Frederik Van Zyl Slabbert-gespreksreeks. ’n Nuwe baadjie vir ’n jeugdiger gesprek, met Kabous Meiring as gesprekleier. Met hierdie reeks wil Kabous en haar gaste graag die jonges aan die gesels kry ook aktuele sake. Onderwerpe soos politieke deelname van die jonger geslag, sosiale integrasie in hoër onderwys, en die effek op gesondheid van die geweldige druk wat op jongmense geplaas word om te presteer.
Ongehoord. Vroue uit verskillende akademiese velde laat hul stem hoor oor onderwerpe wat hulle na aan die hart lê en belig dit vanuit ’n ánder hoek. Hierdie reeks, met gesprekleiers soos Stella Viljoen, Amanda Gouws, Louise du Toit en Julie Claassen is vanjaar vir die tweede keer deel van die fees.
Ons bevind ons in ’n omgewing waar die polisiëring van vroue se seksualiteit reeds plaasvind deur strenger wetgewing rondom aborsie, die aanhang van fundamentalistiese godsdiens, kulturele praktyke en vinnig ontwikkelende tegnologie.
Grond, natuur en landskap: ’n feministiese perspektief
Die debat oor grondonteiening is veronderstel dikwels ’n baie eng siening van grond, naamlik as blote besitting.
Is ons post genoeg vir post-feminisme? Hoe lyk ’n feminis in 2019? Is daar nog plek vir dié f-woord?
He/she said: joernalistiek in 'n postfeit, postwaarheid #MeToo wêreld. Hoe om te onderskei tussen feit en versinsel in ’n #MeToo wêreld. Veral as sommige vroue se stories van mishandeling en teistering afmaak as onwaar?
RSG Praat Saam met Lynette Francis
RSG Praat Saam. Met die oggendnuus agter die blad en ’n lekker ontbyt onder die belt, is dit tyd om nader te skuif en saam te gesels.
Ook op die program is die Science Cafe, Netwerk24 se Sake en Sauvignon-gespreksreeks, die immergewilde Filosofiekafee, die Resonans-gespreksreeks oor godsdienskwessies, Teatergesprekke met Saartjie Botha, Naggesprekke met Mercy Kannemeyer, en ’n nuwe kykNET-gespreksreeks wat regstreekse fees-uitsendings van die volgende kykNET-aktualiteitsprogramme insluit: Klop! Met Heindrich Wyngaard, KN Verslag in Gesprek met Waldimar Pelser, Prontuit met Kabous Meiring, en KN Verslag met Lourensa Eckard.
Lees meer oor Diskoers of kry die volledige program.